רוצים להפתיע את אהובי ליבכם במנת פסטה מיוחדת במינה, שכמוה הם טרם ראו או טעמו? הכירו את המתכון הבא לרביולי המשלב בין צבעים ססגוניים וטעם יוצא דופן, באופן ששובה את העין ואת הלב (וגם את עדשת המצלמה, צריך לציין). אז קדימה, הכינו להם את מנת רביולי התותים הזו, שתראה להם עד כמה יצירתיים ומשקיעים אתם!
הכניסו את התותים והמים לתוך מעבד מזון או בלנדר וערבבו עד להפיכתם לרסק. בשלב זה אמורה להיות לכם כ-¾ כוס רסק תותים.
הכניסו את הקמח לקערה הגדולה, צרו שקע קטן במרכז, ושברו לתוכו את הביצים. הוסיפו את רסק התותים לקערה, וערבבו היטב עד להיווצרות כדור בצק. העבירו אותו למשטח מקומח ולושו אותו באמצעות ידיכם למשך 2-3 דקות. לאחר מכן כסו את הבצק ותנו לו לנוח 10 דקות.
בינתיים, בקערה בינונית, ערבבו יחד את גבינת הריקוטה, המוצרלה המגורדת ושיני השום הכתושות, יחד עם מלח ופלפל לפי הטעם, עד לקבלת תערובת. הניחו בצד.
בצעו את גוש הבצק שלכם לשני חצאים. הניחו את אחד החלקים על משטח מקומח והחלו לרדד אותו לעובי דק מאוד (תוכלו להשתמש במערוך, או לחלופין במכונת פסטה מקצועית אם יש לכם כזו).
על גבי חתיכת הבצק המרודדת שלכם, החלו ליצוק נקודות קטנות בגודל של חצי כפית מתערובת הגבינות (ניתן לעשות גם באמצעות שקית זילוף), במרווחים שווים זה מזה.
רדדו את חתיכת הבצק השנייה שלכם לעובי דק מאוד, על גבי משטח מקומח אחר או באמצעות מכונת פסטה. רדיד הבצק שלכם צריך להיות שווה בגודלו לרדיד הבצק הראשון, עליו יצקתם את הנקודות.
קחו את הרדיד השני שיצרתם, וכסו בעזרתו במדויק את רדיד הבצק שעליו נקודות הגבינות – כך שהן תהיינה בין שני הרדידים.
באמצעות סכין פיצה או פסטה, קרצו ריבועים שווים בגודלם מן הבצק, שבין כל אחד מהם יהיה מספיק מילוי.
הביאו סיר גדול של מים מומלחים לרתיחה, ובשלו בו את הרביולי שלכם למשך 5 דקות.
בסיום הבישול, סננו את הרביולי, העבירו אותם לצלחת הגשה, צקו מעליהם מעט רוטב בלסמי מצומצם וקשטו עם מעט עלי בזיליקום ופתיתי גבינת פרמזן, והגישו. בתיאבון!